W nadczidniãtim wëżi pismionie wejrowsczi bezpieczi sczerowónym do WÙPB we Gduńskù mòwa je kùreszce ò dzejanim Rómpsczégò jakno redaktora „Zrzëszë Kaszëbsczi”. Na spòdlim zamkłoscë tegò cządnika ùbecë ùznelë Rómpsczégò za separatistã, co chce „wëapartnic Kaszëbów òd pòlsczégò nôrodu”. Òkróm te zrzesził òn sã téż z karnã redaktorów ë robòtników negò cządnika, co mielë „tegò samégò nôrodnégò dëcha”. W czasu, czej zrëchtowóné bëło no pismiono (séwnik 1947) Rómpsczi béł ju sztudérą toruńsczégò ùniwersytetu. Na samim kùńcu dokùmentu napisóné òstało kùreszce, że béł òn ju tej w ùbecczi kartotece krëjamno dozérónëch. Wëzdrzi tej na to, że ÙB nie chcało mù ju tedë dac pòkù i... pò prôwdze nie dało. Rómpsczi przez dłudżé lata przënôlégôł do karna krëjamno rozprôcowiwónëch kaszëbsczich dzejarzów.